b'\n_START_ARTICLE_\nObsedenosti v \xc4\x8dasu krize\n_START_SECTION_\nVsebina\n_START_PARAGRAPH_\nZgodba romana se za\xc4\x8denja vro\xc4\x8dega avgustovskega dne, ko se Andrej Koren, stanovalec Bumeranga, stanovanjskega bloka na Taboru v Mariboru, kot vsak dan odpravi na pe\xc5\xa1a\xc4\x8denje na Sveti Urban, izletni\xc5\xa1ki hrib na obrobju Maribora. Ko zavije z ustaljene poti, naleti na neznano razpadajo\xc4\x8de truplo in o najdbi obvesti policijo. Tako se za\xc4\x8dne preiskava o umoru, ki jo vodi vi\xc5\xa1ji in\xc5\xa1pektor Martin Vrenko s svojima sodelavcema, mladim kriminalistom Markom Breznikom in vi\xc5\xa1jo kriminalistko Ivano Premk. Ko ugotovijo identiteto trupla, ki pripada Bojanu Hafnerju, podjetniku iz Maribora, in ugotovijo vzrok smrti, to je prevelik odmerek inzulina in s tem povzro\xc4\x8ditev inzulinskega \xc5\xa1oka in smrti, za\xc4\x8dno raziskovati ozadje umora, tu pa se zgodba za\xc4\x8dne zapletati. Skozi preiskavo naletijo na ve\xc4\x8d mo\xc5\xbenih osumljencev in njihova naloga je, da najdejo dokaze, na podlagi katerih bi lahko prijeli storilca. Tako naletimo na pisateljeve opise glavnih junakov, Hafnerjevega o\xc4\x8deta Aleksandra, \xc5\xbertvinih polsester, pohlepne Petre in njenega mo\xc5\xbea odvetnika Rastka Kotnika, anoreksi\xc4\x8dne Iris in njenega partnerja Rudija Savi\xc4\x8da, umorjen\xc4\x8deve vdove Sabine ter Zorana Mraka, Aleksandrovega sostanovalca v Domu starostnikov Livada. Zgodba je napeta prav do konca, ko nam pisatelj razkrije presenetljivega morilca.\n_START_SECTION_\nZbirka\n_START_PARAGRAPH_\nObsedenosti v \xc4\x8dasu krize (2012) je \xc5\xa1esti roman iz serije primerov detektiva Vrenka. Prvi roman Olje na balkonu je iz\xc5\xa1el leta 2007, sledijo pa mu Retrospektiva (Drugi primer in\xc5\xa1pektorja Vrenka, 2008), Tanek Led (Tretji primer in\xc5\xa1pektorja Vrenka, 2009), Evropa (\xc4\x8cetrti primer in\xc5\xa1pektorja Vrenka, 2010) in Hotel Abbazia (Peti primer in\xc5\xa1pektorja Vrenka, 2011). Leta 2013 je Avgust Dem\xc5\xa1ar izdal svoj sedmi detektivski roman z naslovom Milo\xc5\xa1, kjer uvede novega literarnega detektiva.'